РЕГЛАМЕНТ (ЕС) № 1175/2014 НА КОМИСИЯТА
от 30 октомври 2014 година
за прилагане на Регламент (ЕО) № 452/2008 на Европейския парламент и на Съвета относно изготвянето и развитието на статистика в областта на образованието и обучението през целия живот по отношение на статистиката относно участието на възрастните в обучението през целия живот и за отмяна на Регламент (ЕС) № 823/2010 на Комисията
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 452/2008 на Европейския парламент и на Съвета от 23 април 2008 г. относно изготвянето и развитието на статистика в областта на образованието и обучението през целия живот (1), и по-специално член 6, параграф 1 от него,
като има предвид, че:
(1)
С Регламент (ЕО) № 452/2008 се установява обща рамка за системното изготвяне на европейската статистическа информация в областта на образованието и обучението през целия живот.
(2)
С Регламент (ЕС) № 823/2010 на Комисията (2) бяха въведени мерки за изпълнение на отделни статистически действия за изготвяне на статистическата информация относно участието на възрастните в обучение през целия живот в рамките на област 2 от Регламент (ЕО) № 452/2008.
(3)
При изготвянето и разпространението на европейската статистика относно участието на възрастни в обучение през целия живот, статистическите органи на държавите членки и Съюза следва да вземат предвид принципите, формулирани в Кодекса на европейската статистическа практика, приет от Комитета на Европейската статистическа система през септември 2011 г.
(4)
Събирането на данни относно участието на възрастните в обучение през целия живот следва редовно да бъде адаптирано към промените и новите тенденции в обучението през целия живот, също и за да се отговори на новите потребности от информация.
(5)
За да може резултатите от изследването да бъдат хармонизирани във висока степен между различните държави, Комисията следва да изготви методологични насоки за извършването на изследването.
(6)
Поради това Регламент (ЕС) № 823/2010 следва да бъде отменен.
(7)
Мерките, предвидени в настоящия регламент, са в съответствие със становището на Комитета на Европейската статистическа система,
ПРИЕ НАСТОЯЩИЯ РЕГЛАМЕНТ:
Член 1
Събирането на данни за второто изследване за участието и неучастието на възрастни в обучение през целия живот (наричано по-нататък „второто изследване на образованието за възрастни“) се извършва между 1 юли 2016 г. и 31 март 2017 г. Референтният период, за който ще се събират данни за участието в дейности по обучение през целия живот, е периодът от 12-те месеца преди интервюто.
Член 2
В обхвата на изследването се включва населението на възраст 25-64 години. Включването на населението на възраст 18-24 години и 65-69 години е доброволно.
Член 3
Променливите, свързани с темите, обхванати от второто изследване на образованието за възрастни в съответствие с област 2, посочена в приложението към Регламент (ЕО) № 452/2008, както и съответната им разбивка, са посочени в приложение I към настоящия регламент.
Член 4
Стандартите за подбор на извадката и за точност, които са необходими, за да се спазят изискванията, свързани с източниците на данни и размера на извадката в съответствие с област 2, посочена в приложението към Регламент (ЕО) № 452/2008, са определени в приложение II към настоящия регламент.
Член 5
Държавите членки предават на Комисията (Евростат) стандартен доклад за качеството относно второто изследване на образованието за възрастни. Структурата на доклада е в съответствие със структурата на стандартния доклад за качеството на Европейската статистическа система, като по-специално се вземат под внимание критериите за качество, посочени в член 4, параграф 1, буква г) от Регламент (ЕО) № 452/2008, и допълнителните изисквания, посочени в приложение III към настоящия регламент.
Член 6
1. В срок от шест месеца след периода на събиране на националните данни държавите членки предават на Комисията (Евростат) изчистени файлове с микроданни за второто изследване на образованието за възрастни.
2. В срок от 3 месеца след изпращането на файловете с микроданни държавите членки предават на Комисията (Евростат) стандартния доклад за качеството относно второто изследване на образованието за възрастни.
Член 7
Изискванията, определени в настоящия регламент, представляват минимални изисквания. Държавите членки могат да въведат допълнителни национални изисквания по отношение на второто изследване на образованието за възрастни, при условие че определените в настоящия регламент изисквания за качество са спазени.
Член 8
Регламент (ЕС) № 823/2010 се отменя.
Позоваванията на отменения регламент се считат за позовавания на настоящия регламент.
Член 9
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 30 октомври 2014 година.